Beeste se baas gesoek ná diefstalDie beeste is op ‘n sleepwa gekry. Foto: SAPD Twee vermeende diewe het Donderdag vlugtig in die landdroshof op Makwassie verskyn nadat Wolmaransstad se polisie hulle die afgelope week in hegtenis geneem het. Polisiebeamptes het Dinsdag omstreeks 09:00 ŉ Nissan Hardbody-bakkie afgetrek wat vier beeste op ŉ sleepwa vervoer het. Hulle het Andries Chaka (39) en Maruping William Mathunzi (34) ondervra oor die moontlike besit van gesteelde vee, sê kapt. Sam Tselanyane, Noordwes-polisiewoordvoerder. Die twee verdagtes kon nie na wense verduidelik waar hulle aan die beeste gekom het nie. Albei is dus aangekla van die besit van gesteelde vee. Hulle bly in aanhouding tot hulle na verwagting Vrydag weer in die landdroshof sal voorkom terwyl die polisie hul ondersoek voortsit, sê Tselanyane. Enigiemand wat die polisie kan help om die regmatige eienaar van die beeste op te spoor, kan sers. Aufane Kgakgane by 082 496 9627 bel.